
HOTĂRÂRE

cu privire la aprobarea şi difuzarea Comunicatului de presă

în legătură cu insinuările lansate de preşedintele în exerciţiu

al IPNA Compania „Teleradio-Moldova” Valentin Todercan la postul TV NIT
În conformitate cu art.16 din Codul civil al Republicii Moldova, art.16 din Codul audiovizualului al Republicii Moldova, Consiliul de Observatori
HOTĂRĂŞTE:
1. Se aprobă Comunicatul de presă în legătură cu insinuările lansate de preşedintele în exerciţiu al IPNA Compania „Teleradio-Moldova” Valentin Todercan la postul TV NIT (se anexează).
2. Anexa Comunicatul de presă în legătură cu insinuările lansate de preşedintele în exerciţiu al IPNA Compania „Teleradio-Moldova” Valentin Todercan la postul TV NIT este parte integrantă a prezentei hotărâri.

3. Preşedintele şi secretarul Consiliului de Observatori vor asigura difuzarea Comunicatul de presă în legătură cu insinuările lansate de preşedintele în exerciţiu al IPNA Compania „Teleradio-Moldova” Valentin Todercan la postul TV NIT.

4. Prezenta decizie intră în vigoare în ziua adoptării.
Prezenta hotărâre a fost adoptată cu votul a 8 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul

Consiliului de Observatori                                                      Viorica Bogatu
Anexă
COMUNICAT DE PRESĂ

în legătură cu insinuările lansate de preşedintele în exerciţiu

al IPNA Compania „Teleradio-Moldova” Valentin Todercan

la postul TV NIT

În ziua de  31 decembrie 2009, V.Todercan a lansat, în cadrul programelor informative „Curier” al TV NIT, o serie de insinuări calomnioase la adresa Consiliului de Observatori. Preşedintele în exerciţiu al Companiei „Teleradio-Moldova” a susţinut, fără să aducă vreo probă, că ar fi fost demis la comanda autorităţilor politice. În aceeaşi emisiune, el s-a declarat adept al unor forţe politice şi adversar al altora cu care a promis să lupte şi de acum încolo. Toate aceste afirmaţii vin să confirme o dată în plus că anume V.Todercan a favorizat partizanatul politic agresiv, practicat în ultimii ani de IPNA Compania „Teleradio- Moldova”.

În programele informative „Curier”  din 13 ianuarie 2010, difuzate de TV NIT, V. Todercan a reluat insinuările la adresa Consiliului de Observatori, pe care îl acuză că este docil actualei puteri, incompetent şi răzbunător. V.Todercan  a mai afirmat că demisia sa a fost ilegală, el aflându-se în concediu începând cu 30 decembrie 2009. Provoacă nedumerire şi afirmaţia lui V.Todercan, precum că se urmăreşte falimentul, închiderea şi privatizarea Companiei „Teleradio-Moldova”.

Consiliul de Observatori precizează cu această ocazie că nu există ingerinţe în activitatea sa. V.Todercan fusese destituit la iniţiativă membrilor CO, fără nicio imixtiune din afară, în urma unei analize riguroase a activităţii IPNA Compania „Teleradio-Moldova” care, sub gestiunea lui, a degenerat dintr-o instituţie media într-o unealtă de propagandă. Amintim că preşedintele Companiei a fost demis în baza art.7 din Codul audiovizualului al Republicii Moldova, pentru neasigurarea respectării principiilor echilibrului socio-politic, echidistanţei şi obiectivităţii în activitatea editorială. 

Totodată, Consiliul de Observatori reconfirmă că demiterea lui V.Todercan a fost efectuată legal. Există numeroase acte care dovedesc că V.Todecran şi-a exercitat atribuţiile de serviciu atât pe 30 decembrie, cât şi ulterior. Iar declaraţiile despre preconizatul faliment şi posibila privatizare a Companiei, Consiliul de Observatori le califică drept lipsite de temei şi iresponsabile. 

În acelaşi timp, Consiliul de Observatori  declară că, în conformitate cu legislaţia în vigoare şi standardele democratice europene, va respecta statutul său de organ de conducere autonom al IPNA Compania „Teleradio-Moldova”, va monitoriza respectarea de către angajaţii Companiei a normelor deontologice, echilibrului social-politic şi diversităţii în conţinutul programelor difuzate.

Consiliul de Observatori

